Line Barfod (EL), 2006-02-03:
Enhedslisten støtter SF’s beslutningsforslag.
Nogle taler om, at hjemløse har brug for særlig støtte og har særlige problemer osv.
Det, der er vigtigt at påpege, er, at det er utrolig hårdt at være på gaden.
Derfor bliver man altså syg af at blive hjemløs.
Og det kunne jo være, at hvis folk ikke var blevet hjemløse, så havde de slet ikke haft brug for den særlige støtte, som Socialministeren så gerne vil give dem, når først de er blevet hjemløse.
Det kunne jo være, at der, hvis nu man sikrede, at der var billige boliger nok til dem, der har brug for det, hvis nu man sikrede, at folk havde råd til at betale deres husleje og kunne få hjælp, hvis de en periode ikke havde råd, så de kunne blive i deres bolig, så ikke ville være så mange, der fik brug for, at ministeren kunne klappe dem på hovedet og lave væresteder og støtte- og kontaktpersonordninger osv., for så ville de slet ikke komme ud i de problemer, som de kommer ud i, når de bliver hjemløse.
Det er utrolig hårdt at leve på gaden, og det er der desværre en del der bliver tvunget til.
Selvfølgelig er det ikke noget nyt problem, det er bare stigende i de her år.
Så prøver man at finde nogle andre midlertidige løsninger, at de kan bo på sofaen rundt hos familier og venner osv., men det er der grænser for hvor længe man kan, og i nogle tilfælde ender folk altså så på gaden, og så er der nogle andre, der tager sig af børnene.
Det er ikke så rigt et samfund som det danske værdigt.
Så en del af løsningen må være at sikre, at folk har penge nok til at betale huslejen, og hvis de i forbigående perioder ikke har råd til at betale den, så må kommunen ind og hjælpe dem og prøve at hjælpe dem med at finde en billigere bolig.
Men det kræver, at der er billigere boliger.
Senest har vi set i København med overborgmesterens store plan om 5.000 boliger til 5.000 kr. om måneden,
at vores regler i dag er så skævvridende, at man ikke kan lave almene boliger med en husleje på 5.000 kr. om måneden, hvorimod man godt kan lave ejerboliger og andelsboliger, og her burde ministeren, der jo også er boligminister, sådan set se en opgave i at få ændret på reglerne, så også almene boliger kan komme ned på samme månedlige husleje og helst lavere end ejerboliger.
For der er en række mennesker, der ikke har mulighed for at have en ejerbolig.
Vi synes sådan set, at det at have ret til en bolig burde være klart grundlovsbeskyttet, som vi var inde på, da vi diskuterede grundloven tidligere på ugen, ligesom vi i grundloven har en beskyttelse af, at alle børn har ret til at gå i skole.
Det er muligt, hvis der er politisk vilje at leve op til at sikre det princip.
Så bare kort om »skæve« boliger: Det er vi stærke tilhængere af.
Derfor er vi også voldsomme modstandere af, at regeringen er i gang med at tvangsnormalisere Christiania, og at man i øvrigt, når »skæve« boliger vokser frem rundtom i landet på campingpladser, i skurområder eller andre steder, så straks skal gå ind og tvangsnormalisere og kræve, at det lever op til alle de mange forskellige regler, der er på området, og ikke vil give plads til, at der nogle steder er nogle mennesker, der kan leve på nogle andre vilkår, på nogle andre måder, at det kun er, hvis det er myndighederne, der har sagt, at her laver vi et projekt med »skæve« boliger, at det er i orden.
Hvis folk selv finder ud af det, så vær dog glad for det og gå ud og prøv at se, om de har brug for lidt ekstra hjælp, frem for at det hele straks skal fjernes og reguleres.
for, når man laver »skæve« boliger eller accepterer, at der er nogle skæve boliger, der er vokset frem af sig selv, også at sikre, at der er den sociale støtte, der er brug for, ligesom der også er behov for, at der løbende udføres et opsøgende arbejde for dem, der er hjemløse, så man prøver at fortælle dem om de forskellige muligheder, der er for, at de kan få noget støtte og hjælp, og så man som minimum sikrer, at de får noget varm mad, at de får at vide, hvor de kan komme hen og få et bad, at man sikrer, at de kan få noget tøj på kroppen osv.
Det er altså uhyggeligt i denne tid, hvor det er så koldt, at opleve, at der er mennesker, som sover på gaden, fordi vi i et af verdens rigeste lande ikke reelt gør en indsats for at forebygge hjemløshed og for at sikre, at alle har et sted at være.
Så vi støtter varmt forslaget.